
Oinarri teknikoen agiria:

Eusko jaurlaritzako langileen lanpostuko jardun elebiduneko mintegiak eta idatzizko jarduerak zuzentzeko programa

1. Lehiaketaren xedea
Lehiaketa honen xedea da, batetik, Eusko Jaurlaritzako langileen lanpostuko jardun elebidunerako mintegiak eskainiko dituen enpresa aukeratzea ( 1 . s o r t a ) eta, bestetik, idazkiak euskaraz sortzen dituzten langileen testuak zuzentzeko eta hobetzen laguntzeko enpresa aukeratzea (2. sorta).

2. Ezaugarri teknikoak
2.1. Helburuak eta ezaugarri nagusiak
2.1.1 ELEBI programa
ELEBI programa honen helburu nagusia da, Eusko Jaurlaritzako sail eta erakunde autonomoetan abian jarritako Erabilera Planen testuinguruan, hizkuntza ofizialen erabilerari buruz ezarritako irizpideen ondorioz, euskaraz ere, ahoz zein idatziz lan egin behar duten langileei laguntza eskaintzea, sortu behar dituzten dokumentuak eredugarriak eta kalitatezkoak izan daitezen bermatzeko.
Horretarako, tutore baten laguntza, gidaritza eta orientabidea izango dituzte langileek. Laguntza hori, idatzizko komunikazioari eta ahozko komunikazioari zuzenduta egongo da.

EAEko Herri Administrazio eta Erakundeetan Euskararen Erabilera Normalizatzeko Planetarako Irizpide Orokorrak gauzatzen dituen VII. Plangintzaldiak prestakuntzari eragiten dioten ondorengo helburuak finkatu ditu:

· Herritarren hizkuntza-eskubideak bermatzea eta hizkuntza-berdintasuna lortzea herritar horiek EAEko Sektore Publikoarekin harremanetan jartzen direnean, horretarako behar diren ekintzak bultzatuz eta xede hori eragozten duten oztopoak gaindituz.
· Euskararen erabilera normalizatzea eta sustatzea EAEko Administrazio Orokorrean eta hari atxikitako Sektore Publikoa osatzen duten gainerako erakunde guztietan, euskara ere zerbitzu-hizkuntza eta lan-hizkuntza izan dadin.
· EAEko Sektore Publikoa euskararen normalizazioan eredu izatea eta jarraibideak eskaintzea.


Hau guztia Eusko Jaurlaritzako sail eta erakunde autonomoetan abian jarritako Erabilera Planen testuinguruan ulertu behar da eta, hain zuzen ere, VII. Plangintzaldirako (2023-2027) euskararen erabilera sustatzeko planaren testuinguruan: Administrazio Orokorreko eta beraren erakunde autonomiadunetako langileen hizkuntza-gaitasuna handia da. Izan ere, ia %91k egiaztatua du hizkuntza-

eskakizunen bat. Hortaz, VII. Plangintzaldiaren dema hauxe da: gaitasun hori erabilera bihurtu, hau da, euskararen erabilera igotzea

Plangintzaldiaren amaierarako Eusko Jaurlaritzak administrazio erabat elebiduna izan nahi du, herritarren hizkuntza eskubideak oso-osorik bermatzeaz gain, euskaraz eroso lan egitea ziurtatzen duena. Horretarako, esan beharrik ez dago administrazioko langileen beharrak asebete behar dituela erakundeak, besteak beste, hizkuntza- prestakuntza, zuzenketa-zerbitzua eta abar.


2.1.2 ZUZENKETA ZERBITZUA :IDAZLAGUN
2016. urtean ZUZENKETA zerbitzua jarri zen abian, euskaraz diharduten langileen idazkiak zuzentzeko eta hobetzen laguntzeko.

ZUZENKETA zerbitzuaren xede nagusia da Eusko Jaurlaritzako langileen euskarazko ekoizpena argia eta zuzena izan dadin langileak trebatzea. Horretarako, ZUZENKETAren helburu zehatzak honako hauek dira:

· Idazkiak sortzerakoan langileek dituzten zalantzak argitzea: arauak, esamoldeak, ortografia, morfologia, joskera, estiloa, terminologia, ereduak, administrazioko idatziak. Alegia, langileari sorrarazten zaion zalantza, edozein dela ere, berehalako laguntza ematea.

· Idazkiak zuzentzea: norberak egindako mezu, gutun, ohar, agindu, txosten edo dena delakoaren oinarrizko zuzenketa ortografikoa eta gramatikala egitea.
· Idazkiak hobetzeko proposamenak eskaintzea

Helburu horiek aurrera eramateko, zerbitzua eskatzen dutenek tutore talde baten laguntza izango dute. Tutoreek berehalako erantzuna emango diete telefono edo posta elektroniko bidezko kontsultei; Tutoreak 24 orduko epean egingo ditu, gehienez ere, testu laburren zuzenketak. Testu luzeen zuzenketa-epea, berriz, eskatzailearekin adostu beharko du. Tutoreak ez du inolaz ere itzulpenik egingo, ZUZENKETA programa euskarazko testuen edo zalantzen inguruko zerbitzua baita. Zerbitzua ematearekin batera, tutoreak eskatzailea trebatuko du. Izan ere, tutoreak baliabide eta irizpide jakinak eskainiko ditu iruzkin idatzien bidez.
Kontsulta egitean komeni da, beti, honako hauek ahalik eta argien zehaztea:

· Zein den eskaeraren helburua: zalantza argitzea, testua zuzentzea edo aholkua eskatzea
· Zein den testuaren nahiz zalantzaren testuingurua: nork idatzia, norentzat eta zertarako.


2.2. Mintegiak eta Zuzenketa zerbitzua, norentzat?
Eusko Jaurlaritzan Euskararen Erabilera Normalizatzeko Plan Nagusiaren ondorioz, ahozko jarduna zein idatzizko dokumentuak euskaraz egin behar dituzten atal euskaldun eta elebidunetako langileentzat.


Horretarako, hizkuntza-normalkuntzako teknikariek Eusko Jaurlaritzako sailen egoera komunikatiboa aztertu beharko dute, eta horren ondorioz sor daitezkeen gabeziak antzeman. Argi dago gabezia horietako batzuk berdinak edo oso antzekoak izango direla Eusko Jaurlaritzako sail askotan.

2.3. Mintegien eta Zuzenketa zerbitzuaren egitura, iraupena eta ikasle kopurua


2.3.1 ELEBI
Irizpide orokor moduan, mintegi bakoitzaren iraupena lau hilabetekoa izango da. Halere, taldeko ikasleen behar komunikatiboen arabera edota jarduera esparruaren ezaugarrien arabera, iraupen laburragoko mintegiak ere antolatu ahal izango dira.
Laneko ahozko eta idatzizko jardunaren arabera, antzeko interes komunikatiboak dituzten langileekin taldeak osatuko dira. Oro har, talde bakoitzean 4 ikasle egongo dira. Halere, eta beharrak hala eskatuta, 5 edota 6 ikaslerekin ere osatu ahal izango dira taldeak.
Talde bakoitzeko ikasleek bi motatako saioak jasoko dituzte:
· Batetik, taldekako prestakuntza edo prestakuntza komuna. Irizpide orokor moduan, astean ordu eta erdiko saio komunak egingo dira taldean, tutore batekin. Saio horietan, idazkien ezaugarriak landuko dira, ereduzko adibideak, akatsik ohikoenak, material osagarriak eta, oroz gainetik, norberaren idazkiak.
· Bestetik, banan-banako prestakuntza. Ordu komunez gain, ikasle bakoitzak aurrez aurreko banakako saio batzuk egingo ditu, tutore batekin. Irizpide orokor moduan, hilean 2 ordu emango dira.

Horrela, ikasle bakoitzak hilabete batean 6 orduko prestakuntza komuna jasoko du taldean, eta 2 orduko tutoretza pertsonalizatua. Ondorioz, lau hilabeteko mintegi batean, 24 ordu izango dira taldean, eta 8na ordu, tutoretza pertsonalizatuan.

Edozelan ere, ikasleei eman beharreko prestakuntza ez da amaituko mintegiak bukatzen direnean. Mintegia amaitu osteko lehen hilabetean ere ikasleak harremanetan jarri ahal izango dira tutorearekin, sortutako zalantzak galdetzeko, zerbaiti buruzko iritzia galdetzeko, idazkiren bat zuzentzen laguntzeko, etab.
Mintegi bidezko prestakuntza honez gain beste aukera bat ere egongo da, Bakarkako prestakuntza, alegia. Saio mota hau lan jarduera jakin bat pertsona batek bakarrik eraman behar duenerako, hots, lanjardun unipertsonaletarako, pentsatuta dago.

Bakarkako mintegien kasuan astean bi orduz arituko dira tutorearekin: bi ordu egun bakarrean edo ordu bana bi egunetan. Beraz, orotara hilean 8 ordu eta lauhilekoan 32 ordu. Tutoreak 8 ordu izango ditu prestaketarako.

2.3.2 ZUZENKETA ZERBITZUA:IDAZLAGUN

Zerbitzu hau erabiltzen duten langileen idatziak zuzenak, egokiak eta argiak direla ziurtatu nahi da, eta, bide batez, euskaraz sortzeko duten gaitasuna areagotu.

Horretarako zerbitzu irekia eskainiko da, alegia, tutoreek zerbitzua emango diote Eusko Jaurlaritzako edozein sailetako langileri aurrez zehaztutako ordutegiaren barruan.

Edonola ere, IVAPek mugatu ahalko du sail bakoitzari eskainiko dion zerbitzuaren ordutegia eta iraupena, normalizazio teknikariek testuak euskaraz sortzen dituzten langileen zuzenketa beharrak antzeman ondoren.


2.4. Kokapena
ELEBI mintegi gehienak eta ZUZENKETA zerbitzuaren aurrez aurreko saio gehienak Gasteizen gauzatuko dira. Eusko Jaurlaritzako Lakuako egoitza nagusian. Dena dela, sailen beharren arabera, zenbait lan Autonomia Erkidegoko beste bi lurraldeetan ere egin ahal izango dituzte. Horrela izango balitz, joan-etorriei legozkiekeen gastuak kontratuaren prezioan sartutzat ematen dira.

2.5. Ordutegia

Esleituko diren bi zerbitzuen ordutegiak Eusko Jaurlaritzako langileen ordutegi orokorrarekin bat etorri behar dute. Jardun guztien ordutegiak eta egutegiak IVAPen oniritzia beharko dute.

2.6.- Kontratua gauzatu behar duten langileek bete beharreko baldintzak.

Baldintza bera bete beharko dute ELEBI zein ZUZENKETA ZERBITZUA betearaztera bideraturiko langileek. Hala, sorta bakoitzean lizitatzaileek honako langile hauek beharko dituzte:
· Euskara C2 egiaztagiria izango duten 2 pertsona.
-Gutxienez bi urteko lan-eskarmentua izan euskararen irakaskuntzan (urte betean, gutxienez, 300 ordu).
· 2 horietako batek, gutxienez, urte beteko eskarmentua (urte betean, gutxienez, 300 ordu) izan beharko du euskararen didaktikan edo hizkuntza-proiektuetan edo hizkuntzaren normalizazio eremuan.
Sorta bakoitzean 2 langile baino gehiago bideratu behar izanez gero kontratua gauzatzeko, honako baldintza hauek bete beharko dituzte:
-Euskara C1 egiaztagiria.
-Gutxienez bi urteko lan-eskarmentua izan euskararen irakaskuntzan (urte betean, gutxienez, 300 ordu).



3. Kontratatu nahi diren zerbitzuen zereginak eta atazak
3.1. ELEBIrako kontratatu nahi den zerbitzuaren zereginak eta atazak honako hauek izango dira:
· ELEBI programaren mintegiak programatu, gidatu, mamitu, ebaluatu eta jarraitzeaz arduratzea.
· Besteak beste, kontratatu nahi den zerbitzuaren ataza zehatzak izango dira:
· Langileekin batera, mintegi bakoitzeko helburu didaktikoak formulatu.
· Ikasmaterialak prestatu; langileak behar dituen bestelako material osagarriak prestatu, eskuratu edo lortzen lagundu.
· Mintegiak programatu, prestatu eta aurrera eraman, estandarizazio

proposamenak kontuan hartuz.
· Langileak erabili behar dituen lan baliabideak egokitu.
· Langileak sortutako idazkiak zuzendu, txukundu eta orraztu.
· Idazkion moldaera eta idazkera hobetzeko, ikasleari irizpide eta aholkuak eman; ikasleekin egindako lanetatik eredugarriak izan daitezkeen materialak bildu, gerora osa daitezkeen ikasmaterialak prestatzeari begira.
· Bere mende dituen ikasleen mintegia ebaluatu, jarraipena egin eta egokitu.
· Mintegi bakoitzaren amaieran (eta edozelan ere, ikasturtearen amaieran) ebaluazio-txosten bat egin, mintegiaren eta ikasleen ebaluaketa jasoaz.
· ELEBI programa hobetu eta garatzeko berrikuntzak proposatu.
· Tutoreetako batek beste tutoreen arteko eta IVAPekiko koordinazio lanak egingo ditu.

3.2. ZUZENKETA	programarako	kontratatu	nahi	den	zerbitzuaren zereginak eta atazak honako hauek izango dira:
· Idazkiak euskaraz sortzen dituzten langileek idatzitako testuak zuzentzeaz eta hobetzeaz arduratzea, behar denean.
· Besteak beste, kontratatu nahi den zerbitzuaren ataza zehatzak hauexek izango dira:
· Langileak sortutako idazkiak zuzendu
· Idazkiak sortzerakoan dauzkan zalantzak argitu
· Testuen idazkera hobetzeko, langileari irizpide eta aholkuak eman
· Zuzenketa programa hobetu eta garatzeko berrikuntzak proposatu
· Zuzentzaileetako batek beste zuzentzaileen arteko eta IVAPekiko koordinazio lanak egingo ditu.

4. Betebehar teknikoak
Enpresa esleipendunak jarriko ditu programa hauek aurrera eramateko beharrezkoak diren baliabide teknikoak eta informatikoak, hala nola, ordenagailuak, inprimagailuak, materialak, bibliografiak, etab.

